དངུལ་ཆུ་ངག་དབང་རྡོ་རྗེ་

དངུལ་ཆུ་ངག་དབང་རྡོ་རྗེ།    
བདག་ཉིད་ཆེན་པོ་འདི་ནི་བཀྲ་ཤིས་ཁང་གསར་དུ་རབ་བྱུང་བཅུ་གཉིས་པའི་ལྕགས་
བྱི ( ༡༧༢༠ ) ལོར་སྐུ་བལྟམས།   མཚན་ལྷ་བཙན་རྡོ་རྗེ་ཞེས་གསོལ།   སྐུ་ཆུང་ངུ་ནས་རབ་ཏུ་
བྱུང་བ་ལ་ཐུགས་བློ་ཕྱོགས་པས་བཀྲས་དགེའི་སློབ་དཔོན་དགེ་འདུན་ཡར་འཕེལ་ལ་དབུ་སྐྲ་
གཙུག་ཕུད་ཕུལ།   མཚན་དགེ་འདུན་རྡོ་རྗེ་ཞེས་གནང་།   དེ་ནས་བཟུང་ཡི་གེ་འབྲི་ཀློག་
དང་ཆོས་སློབ་ལ་ཐུགས་བརྩོན་རྩེ་གཅིག་ཏུ་འཁྲུངས་པས་བདེ་བླག་ངང་མཁྱེན་སྟོབས་རབ་ཏུ་
རྒྱས།   ཆོས་རྗེ་ངག་དབང་དར་པོའི་དྲུང་དུ་དགེ་ཚུལ་བསྒྲུབས་པས་མཚན་ངག་དབང་རྡོ་རྗེ་
ཞེས་གསོལ།   དེ་ལྟར་མཚན་ལན་གསུམ་བྱུང་བར་རྡོ་རྗེའི་སྒྲ་མ་འགྱུར་བ་དེ་ཚེ་རིང་པོར་
གནས་པའི་རྟེན་འབྲེལ་ཡིན་གསུངས།   བཞད་དགེ་འཕེལ་དུ་གསན་སྦྱོང་ཡུན་རིང་མཛད།   
མདོ་སྔགས་ཀྱི་གཞུང་ལུགས་ཐོས་བསམ་རྒྱ་ཆེ་བས་མཁས་པའི་སྙན་གྲགས་རྒྱས།   རྗེ་གང་གི་
ཐུགས་སྲས་དངུལ་ཆུ་དྷརྨ་བྷ་ཊས་དབུས་སློབ་མ་མང་དག་ལ་རབ་བྱུང་གི་སྡོམ་པ་དང་།    
མདོ་སྔགས་ཀྱི་ཟབ་ཆོས་བུམ་པ་གང་བྱོས་སུ་གནང་།    སྐུ་ཚེ་ཕལ་ཆེ་བ་སྒྲུབ་པ་ལ་རྩེ་
གཅིག་ཏུ་གཞོལ་བས་ཉམས་ལེན་གྱི་རྟོགས་པ་རྒྱས།   བཀའ་རྩོམ་ཡང << ཐུབ་བསྟན་རིན་པོ་
ཆེ་ལ་ལོག་པར་སྤྱོད་པ་ཅུང་ཟད་བསུན་འབྱིན >> ཞེས་བྱ་བ་དང་།   << བརྡ་གསར་རྙིང་གི་
ཁྱད་པར་བསྟན་པ་གསར་བུའི་བློ་གྲོས་སྐྱེད་བྱེད >>   << བོད་ཀྱི་བརྡའི་བྱེ་བྲག་སོ་སོར་ཕྱེ་བ་
དག་བྱེད་གསལ་བའི་མེ་ལོང  >>    འདུལ་བའི་ཆོ་ག་ལས་དེང་དུས་མཁོ་བ་འགའ་ཞིག་
ཟུར་དུ་བཀོད་པ།   ཡི་དམ་ཆེན་པོ་རྡོ་རྗེ་འཇིགས་བྱེད་ཀྱི་བཀའ་བསྒོ་བྱ་ཚུལ་སོགས་མང་དུ་
མཛད།    མཐར་དགུང་ལོ་གྱ་བཞི་ལ་ཕེབས་པ་རབ་བྱུང་བཅུ་གསུམ་པའི་ཆུ་ཕག (༡༨༠༣ ) 
ལོར་དགོངས་པ་གཞན་དོན་དུ་གཤེགས།

༼དུང་དཀར་ཚིག་མཛོད་ཆེན་མོ་༽ནས་བཏུས།
Category:དུང་དཀར་ཚིག་མཛོད་ཆེན་མོ་